Den canadiske flyfabrikant Bombardier anbefaler, at alle fly verden over af typen Dash 8-400 bliver på landjorden, inden de har fået en fyldestgørende inspektion. Det sker efter, at endnu et SAS-fly af typen Dash 8-400 måtte nødlande i Litauen.

Ifølge SAS er Bombardier i gang med at udvikle et inspektionsprogram, og som en sikkerhedsforanstaltning anbefaler den canadiske flyfabrikant strengt, at alle Dash 8-400 fly ikke kommer på vingerne. SAS har allerede "grounded" alle deres 33 Dash-fly i koncernens flåde. Ingen af de 52 ombordværende kom noget til ved sikkerhedslandingen i den litauiske hovedstad Vilnius. Tilsyneladende minder uheldet i Vilnius meget om den-nær-ved-katastrofe, som ramte et SAS-fly af samme type, i Aalborg forleden, hvor højresiden af landingsstellet kollapsede under en nødlanding. - Ifølge de foreløbige meldinger er det højre side af landingsstellet, den var gal med, ligesom ved ulykken i Aalborg, fortæller pressechef i SAS Danmark, Jens Langergaard, til Ritzau. - Ifølge de foreløbige meldinger er det højre side af landingsstellet, den var gal med, ligesom ved ulykken i Aalborg, fortæller pressechef i SAS Danmark, Jens Langergaard, til Ritzau. - Det er dybt beklageligt. Vi er meget berørt og dybt lettet på samme tid. Vi tænker selvfølgelig først og fremmest på de passagerer, der nu sidder i Vilnius. Men det kommer desværre også til at berøre mange tusinde af vores kunder i løbet af dagen. Vi arbejder på at få så mange som muligt af sted, men der er nogen, som ikke kommer af sted, det står klart, siger Jens Langergaard til Ritzau. Aflysningerne rammer afgange i Skandinavien, herunder også danske indenrigsafgange, samt ruterne til og fra Baltikum, Polen og Nordtyskland. /ritzau/